|  |  |
| --- | --- |
| Številka:  | 024-13/2023-3340-3 |
| Datum: | 22. 11. 2023 |

**Zadeva: Zapisnik 2. skupne seje delovnih skupin za trajni dialog v kulturi**

**Pričetek seje:** 22. 11. 2023, 10.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Katja Ceglar; MK;
2. Tjaša Pureber, MK;
3. Mihael Kelemina, MK;
4. Sonja Kralj, MK;
5. Mojca Jan Zoran, MK;
6. Peter Baroš, MK;
7. Blaž Babnik Romaniuk;
8. Ištvan Išt Huzjan;
9. Marija Mojca Pungerčar;
10. Inga Remeta;
11. Polona Torkar;
12. Dr. Tomaž Simetinger;
13. Uroš Veber;
14. Mija Aleš;
15. Petra Hazabent;
16. Natalija Polenec;
17. Vesna Horžen;
18. Goran Milovanović;
19. Tanja Petrič;
20. Pavla Jarc;
21. Valerija Cokan (namesto Urše Menart).

**Ostali prisotni:**

1. Alekzander I. Blatnik, MK

**Opravičeno odsotni:**

1. Monika Weiss;
2. Urša Menart;
3. Kim Komljanec, MK;
4. Borut Pelko;
5. Ines Kežman;
6. Jure Novak;
7. Borut Batagelj.

**Dnevni red:**

1. Pregled dela MK in dialoških skupin v letu 2022;
2. Pogovor o načrtih za prihodnje leto;
3. Razprava o Zakonu o spremembah in dopolnitvah Zakona o evidencah na področju dela in socialne varnosti;
4. Strateški razmislek o načinih decentraliziranega sodelovanja med deležniki;
5. Razno.

**Sklep 1: Člani delovnih skupin potrjujejo dnevni red 2. skupne seje delovnih skupin za trajni dialog v kulturi.**

Sklep je bil soglasno potrjen z 20 glasovi ZA, 0 glasovi PROTI in 0 glasovi VZDRŽAN\_A.

1. **Pregled dela MK in dialoških skupin v letu 2022**

Tjaša Pureber je predstavila delo Ministrstva za kulturo v letu 2022 in 2023. Prosila je, da člani skupine podajo mnenja in predloge glede dela znotraj dialoških skupin za naslednje leto.

Miha Kelemina je razložil, da je delo ministrstva sledilo devetim točkam koalicijske pogodbe. Povedal je, da je ministrstvo odpravilo sporne politike, ki jih je sprejela prejšnja vlada na področju kulture. Predstavil je investicije ministrstva v kulturi. Trenutno je na področju kulture v državi 60 investicij; to vključuje 12 projektov trajnostne obnove kulturnih spomenikov v lasti občin, prenova SNG Drama in izgradnja Arhiva RS, ministrstvo sodeluje tudi pri načrtovanju NUK2. Predstavil je delo ministrstva na področju stabilnega financiranja kulture. Povedal je, da je ministrstvo objavilo vrsto javnih razpisov in pozivov. Za leto 2023 so zvišali višino sredstev na razpisih za enoletne projekte in delovne štipendije. Izpostavil je pilotni javni razpis za krepitev podpornega okolja v kulturi za leta 2023 in 2024/2025. Predstavil je poziv za mednarodno sodelovanje na področju vizualnih umetnosti, ki je bil letos prvič objavljen dvakrat. Povedal je tudi, da je bilo veliko narejenega na mednarodnem področju - Slovenija je bila letos na Frankfurtskem knjižnem sejmu častna gostja, tu sta tudi knjižni sejem v Bologni in arhitekturni bienale v Benetkah.

Tjaša Pureber je povedala, da je bila na področju medijev zelo pomembna sprememba in dopolnitev Zakona o Radioteleviziji Slovenija, v zadnji fazi je tudi prenova Zakona o medijih. Poudarila je, da je bila ključna tudi priprava Zakona o javni rabi slovenščine ter celostna prenova kulturne politike in modernizacija kulturnega sektorja. Sporočila je, da bo ministrstvo v decembru vsem dialoškim skupinam posredovalo osnutek novega NPK-ja. Ministrstvo je sodelovalo pri sestavljanju zakona o interventnih ukrepih za odpravo posledic poplav, kultura je v zakonu dobro zastopana. Povedala je, da so bili pomembni koraki narejeni tudi na področju sistemske prenove statusa samozaposlenih v kulturi, kolektivnega urejanja pravic samozaposlenih in digitalizacije. Bistveno so se povečala tudi sredstva na področju filma.

Blaž Babnik Romaniuk je vprašal, kako poteka delo za Evropsko prestolnico kulture. Zanimalo ga je, če so proračunska sredstva rezervirana.

Peter Baroš je odgovoril, da na operativni stopnji dela potekajo dobro; težava je menjava direktorja občinskega zavoda, saj se še vedno ne ve, kdo bo prevzel to mesto. Pripomnil je, da so sredstva za financiranje rezervirana.

Pavla Jarc je povedala, da je skrb vzbujajoče dejstvo, da so v zavodu trenja eno leto pred začetkom projekta.

Natalija Polenec je izpostavila temo digitalizacija. Povedala je, da so muzeji zaskrbljeni glede digitalizacije, ker nimajo predvidljivega enovitega sistema. Prosila je, da se glede registra premične dediščine spiše akcijski načrt. Želela bi si boljši pretok informacij.

Uroš Veber je pohvalil delo znotraj dialoških skupin. Izrazil je željo, da bi na sestankih tudi več slišali o ciljih ministrstva v prihodnjem letu.

Polona Torkar je pohvalila Ministrstvo za kulturo. Zanimalo jo je, kaj se dogaja s tožbami, njihove vrednosti in od kod se te krijejo. Vprašala je, kako široka bo reforma za medije in kaj lahko pričakujejo. Ministrstvo je prosila za bolj celostno komuniciranje, hkrati jo zanima tudi področje investicij (NUK2). Poudarila je, da se stanje za samozaposlene v kulturi izboljšuje, a še vseeno le lovijo normalizacijo stanja; treba se je še vedno spraševati, kakšno je stanje in kakšni so pogoji dela. Samozaposleni na odgovor od komisij čakajo pol leta.

Tjaša Pureber je pojasnila, da bo ministrstvo v skladu s podanim predlogom vsem dialoškim skupinam pošiljalo tudi informacije o spremembah, ki se njih mogoče neposredno ne tičejo, a kažejo širšo sliko dela na ministrstvu.

Miha Kelemina je odgovoril, da je bilo od petnajstih vloženih tožb (programski in večletni razpisi), devet pozitivno rešenih, šest pa zavrženih. Povedal je, da se tožbe financirajo iz integralnega proračuna.

Katja Ceglar je povedala, da so zastoji pri odločbah samozaposlenih sedaj odpravljeni.

Marija Mojca Pungerčar je vprašala, kakšni so roki za republiško priznavalnino. Zanimalo jo je tudi, kdo bo financiral dopolnilno zdravstveno zavarovanje, ki naslednje leto preide v obvezno zdravstveno zavarovanje za samozaposlene v kulturi.

Katja Ceglar je odgovorila, da je bilo zaradi odsotnosti nekaj zastoja pri obravnavi priznavalnin, sedaj so tudi te zadeve tekoče.

Tjaša Pureber je odgovorila, da bo zavarovanje krilo Ministrstvo za kulturo.

**Sklep 2: Skupina je bila seznanjena s pregledom dela Ministrstva za kulturo in opravili razpravo.**

Sklep je bil soglasno potrjen z 20 glasovi ZA, 0 glasovi PROTI in 0 glasovi VZDRŽAN\_A.

1. **Pogovor o načrtih za prihodnje leto**

Miha Kelemina je opisal zakone, ki se bodo spreminjali ali sprejemali v letu 2024 (NPK skupaj z Akcijskim načrtom, Zakon o javni rabi slovenščine, Zakon o dodatku k pokojnini za izjemne dosežke na področju umetnosti in kulture, Zakon o medijih, Zakon o slovenski tiskovni agenciji, Zakon o varstvu kulturne dediščine, Uredba samozaposlenih o kulturi in ZUJIK).

Blaž Babnik Romaniuk je vprašal, kaj bo vsebovala prenovljena Uredba o samozaposlenih v kulturi.

Tjaša Pureber je odgovorila, da je večino uredbe že pripravljene. Omenila je spremembe kriterijev za pridobitev statusa in družinam prijaznejša pridobitev statusa; zaradi postopkovnih nejasnosti bo sprememba še obširnejša, da uredi postopkovne sive lise. Povedala je tudi, da ji sledi še ena uredba po ZUJIK-u.

Marija Mojca Pungerčar je vprašala, v katero smer se glede cenzusa nagiba ministrstvo.

Tjaša Pureber je odgovorila, da se ministrstvo nagiba k uvedbi drsnega cenzusa.

Mija Aleš je vprašala, ali se v prihodnosti načrtuje razpis za izgradnjo sodobne kulturne infrastrukture zunaj Ljubljane.

Tjaša Pureber je odgovorila, da se ministrstvo sedaj koncentrira na trajnostno obnovo starejših zgradb, ne k novogradnjam.

Dr. Tomaž Simetinger je vprašal, ali je predvidena časovnica za ZUJIK.

Tjaša Pureber je odgovorila, da je časovnica za sprejetje konec leta 2024.

**Sklep 3: Vse tri dialoške skupine so bile seznanjene z normativnim načrtom Ministrstva za kulturo za leto 2024.**

Sklep je bil soglasno potrjen z 20 glasovi ZA, 0 glasovi PROTI in 0 glasovi VZDRŽAN\_A.

**Sklep 4: Dialoške skupine se vključi v vse spremembe, ki so bile napovedane v normativnem načrtu. Skupine se same odločijo, koliko želijo o določeni zakonodaji govoriti.**

Sklep je bil soglasno potrjen z 20 glasovi ZA, 0 glasovi PROTI in 0 glasovi VZDRŽAN\_A.

1. **Razprava o Zakonu o spremembah in dopolnitvah Zakona o evidencah na področju dela in socialne varnosti**

Uroš Veber je izrazil nezadovoljstvo z novim zakonom. Poudaril je, da ga moti dodatna birokracija in kontrola nad zaposlenimi. Povedal je, da razume, da zakon ni v pristojnosti Ministrstva za kulturo, vendar ga je vseeno zanimalo, kako se je nanj odzvalo. Zanimalo ga je, ali se lahko zakon preuredi ali dopolni znotraj ZUJIK.

Tjaša Pureber je odgovorila, da ta zakon res ni v pristojnosti Ministrstva za kulturo. Zakon je bil sprejet že leta 2006 in je bil sedaj le noveliran. Glede interpretacije zakona je povedala, da je zanj pristojno ministrstvo za delo. Načeloma se izjemam od sistemske zakonodaje izogiba, seveda pa je potrebno preučiti vsak zakon posebej in ugotoviti, ali obstaja utemeljen razlog za odstop od sistemske ureditve.

Polona Torkar je povedala, da je za sektor kulture digitalno beleženje zelo primerno, problem nastane le v pridobitvi novega človeka in naprav, ki bi evidence vodil.

Inga Remeta je izrazila skrb zaradi nepravilnih interpretacij zakona. Zanimalo jo je, ali bi lahko Ministrstvo za kulturo ustvarilo dokument, kjer bi bila zapisana navodila za pravilno sledenje zakonu.

Natalija Polenec je povedala, da je problem beleženje nadur, saj jih izvajajo veliko.

**Sklep 5: Prisotni so bili seznanjeni s točko dnevnega reda. Ministrstvo si je zabeležilo težave zaradi posebnosti dela v kulturnem sektorju. Pri ministrstvu za delo bodo pridobili pojasnila.**

Sklep je bil soglasno potrjen z 20 glasovi ZA, 0 glasovi PROTI in 0 glasovi VZDRŽAN\_A.

1. **Strateški razmislek o načinih decentraliziranega sodelovanja med deležniki**

Pavla Jarc je izpostavila željo po gostovanju gledališč po različnih regijah. Poudarila je problem financiranja, saj so vsi stroški gostovanja kriti s strani kulturnih domov. Predlagala je uvedbo javnih sredstev za gostovanje.

Marija Mojca Pungerčar je povedala, da je kot samozaposlena umetnica zelo omejena glede razstav izven domačega kraja, saj bi za gostovanje spet potrebovala nova sredstva. Predlagala je, da se v javno financiranje dodajo tudi samozaposleni.

Petra Hazabent je odgovorila, da ima Avstrija dober sistem sofinanciranja, in sicer za mednarodne postprodukcije. Razložila je, da lahko kot gostitelj zaprosiš kadarkoli čez leto.

Ištvan Išt Huzjan je predlagal, da bi se v postprodukcije vključile tudi pedagoške institucije v obliki zaključnih razstav. Povedal je, da je sam sodeloval pri projektih, kjer so razstave potekale v objektih, ki so pol zapuščeni, izpostavil je primer cinkarne. Predlagal je tudi, da se dofinancira rezidenčne programe, v tem primeru bi poglobili razmerje med proizvajalci umetnosti in okoljem, v katerem ustvarjajo.

Polona Torkar je predlagala, da se sklad za sofinanciranje organizira po regijah. Pozvala je Ministrstvo za kulturo, da se glede tega pogovori z občinami.

Uroš Veber je dodal, da naj bo sklad namenjen spodbujanju kroženja del in ne regulaciji. Prav tako je poudaril problem prekarnosti primerne infrastrukture.

Blaž Babnik Romaniuk je predlagal, da se izkoristi močna mreža kulturnih domov v Sloveniji. Razložil je, da so ti nastali ravno z namenom decentralizacije kulture. Dodal je, da bi bilo dobro vzpostaviti sistem stalnega razpisa za samozaposlene v kulturi, da se jih že od prijave projekta spodbuja h gostovanju.

Inga Remeta je predlagala, da bi bil razpis za javno sofinanciranje odprt skozi celo leto za goste in gostitelje.

Dr. Tomaž Simetinger je opozoril, da ne smemo pozabiti ljubiteljskih društev. Prav tako se je strinjal, da je treba sodelovati z občinami in z župani ustvariti dialog.

Mija Aleš je opozorila, da je vedno treba razmišljati o decentralizaciji kulture. Povedala je, da je smiselno ugotoviti, katere so tiste prebojne produkcije, ki jih je vredno razširiti še na druga prizorišča.

Inga Remeta je opozorila, da kulturni domovi vedno gostijo tisto, kar je všeč širši javnosti. Predlagala je, da bi spodbudili nekakšen sistem regijskih agentov, ki bi poznali programe po Sloveniji in bi lahko svetovali o različnih možnostih gostovanj.

Natalija Polenec je predlagala, da se ustvarijo spletne strani, ki bi vsebovale informacije o možnih gostovanjih za javne zavode. Opozorila je, da lahko muzeji gostujejo večinoma samo s panojskimi razstavami. Pojasnila je, da pri drugih vrstah razstav problem predstavljajo vlaga, luči in drugi dejavniki. Pri takih razstavah nimajo sredstev.

Goran Milovanović je opozoril tudi na mednarodni kontekst, ki bi mu on dal prednost. Predlagal je, da bi bilo treba razmisliti o tem, kako omogočiti publiki, da pride na lokacije. Razložil je, da je treba v Sloveniji urediti komunikacijske poti. Opozoril je na negativne učinke prekomernega kroženja produkcij, saj bi te postale konkurenca novim produkcijam.

Uroš Veber je povedal, da je treba začeti delati tudi na produkcijskih prostorih in publiki.

1. **Razno**

Pavla Jarc je vprašala, ali bo kdo od slovenskih umetnikov sodeloval na beneškem bienalu.

Miha Kelemina je odgovoril, da bosta sodelovala Nika Špan in Vladimir Vidmar.

Seja se je zaključila ob 12:10

**Zapisal:**

Alekzander I. Blatnik, študent

**Podpis:**

* Tjaša Pureber, generalna direktorica Direktorata za razvoj kulturnih politik
* Marija Mojca Pungerčar, predsednica Delovne skupine za trajni dialog s samozaposlenimi in drugimi delavci v kulturi
* Jure Novak, predsednik Delovne skupine za trajni dialog z javnimi zavodi v kulturi
* Uroš Veber, predsednik Delovne skupine za trajni dialog z nevladnimi organizacijami v kulturi

**Poslano (po e-pošti):**

* članom in članicam delovne skupine
* ostalim udeležencem seje delovne skupine

**Priloga:**

* Lista prisotnosti